## Odluka o općinskim porezima Općine Župa dubrovačka

### NN 14/2012 (1.2.2012.), Odluka o općinskim porezima Općine Župa dubrovačka

OPĆINA ŽUPA DUBROVAČKA

391

Na temelju članka 30. Zakona o financiranju jedinica lokalne samouprave i uprave (»Narodne novine« 117/93, 69/97, 33/00, 107/01, 150/02, 147/03, 132/06, 26/07 – Odluka Ustavnog suda RH i 73/08) i članka 34. Statuta Općine Župa dubrovačka (»Službeni glasnik Općine Župa dubrovačka«, br. 8/09), Općinsko vijeće Općine Župa dubrovačka na 19. sjednici održanoj 20. prosinca 2011. godine donijelo je

ODLUKU

O OPĆINSKIM POREZIMA

I. OPĆE ODREDBE

Članak 1.

Ovom odlukom se utvrđuju stope, visina te način obračuna i plaćanja općinskih poreza koji su vlastiti izvori prihoda Proračuna Općine Župa dubrovačka.

Članak 2.

Glede razreza, naplate, žalbe, obnove postupka, zastare i drugih postupovnih odredaba pri plaćanju općinskih poreza shodno se primjenjuju odredbe Općeg poreznog zakona.

II. VRSTE POREZA

Članak 3.

Općini pripadaju prihodi od sljedećih općinskih poreza:

1. prirez porezu na dohodak,

2. porez na potrošnju,

3. porez na kuće za odmor,

4. porez na tvrtku ili naziv.

1. Prirez porezu na dohodak

Članak 4.

Prirez porezu na dohodak plaća se po stopi od 10%.

Članak 5.

Osnovica prireza porezu na dohodak iz članka 4. ove Odluke jest porez na dohodak ostvaren od obveznika čije je prebivalište ili uobičajeno boravište na području Općine Župa dubrovačka.

Članak 6.

Prirez porezu na dohodak obvezan je obračunati, obustaviti i na propisani uplatni račun uplatiti poslodavac istodobno s isplatom dohotka, što znači da se isplata dohotka i uplata poreza i prireza obavlja istog dana.

2. Porez na potrošnju

Članak 7.

Porez na potrošnju plaća se na potrošnju alkoholnih pića (vinjak, rakiju i žestoka pića) prirodnih vina, specijalnih vina, piva i bezalkoholnih pića u ugostiteljskim objektima po stopi od 3%.

Članak 8.

Osnovica poreza na potrošnju iz članka 7. Ove odluke jest prodajna cijena pića po kojoj se pića prodaju u ugostiteljskim objektima bez poreza na dodanu vrijednost.

Članak 9.

Porez na potrošnju alkoholnih pića, prirodnih vina, specijalnih vina, piva i bezalkoholnih pića, obveznik poreza na potrošnju obračunava i uplaćuje u roku od 30 dana po isteku mjeseca na žiro-račun Proračuna Općine Župa dubrovačka 2390001-1860200001, s pozivom na broj 1708-OIB uplatitelja. U istom roku, porezni obveznik je dužan predati na propisanom obrascu i prijavu poreza na potrošnju Odsjeku za financije i proračun Jedinstvenog upravnog odjela Općine Župa dubrovačka.

3. Porez na kuće za odmor

Članak 10.

Obveznici poreza na kuće za odmor plaćaju pravne i fizičke osobe koje su vlasnici kuća za odmor koje se nalaze na području Općine Župa dubrovačka.

Članak 11.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Članak 12.

U postupku dokazivanja statusa kuće za odmor u smislu odredbe članka 11. ove Odluke, osim osobne iskaznice, uzimat će se u obzir i sljedeća dokumentacija: putovnica, mjesto i visina nastanka troška električne energije, vode, telefona, prijem poštanske pošiljke, potvrda o zasnovanom radnom odnosu, izjava o izabranom liječniku, izjava svjedoka, mjesto podnošenja porezne prijave i svi drugi raspoloživi dokazi.

Članak 13.

Kućom za odmor ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora.

Članak 14.

Kućom za odmor ne smatraju se kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres), te starosti i trošnosti.

Članak 15.

Porez na kuće za odmor plaća se u visini od 15,00 kuna po jednom četvornom metru korisne površine kuće za odmor.

Članak 16.

Obveznik poreza na kuće za odmor dužan je Odsjeku za financije i proračun Jedinstvenog upravnog odjela Općine Župa dubrovačka koje vrši razrez poreza dostaviti podatke koji se odnose na mjesto gdje se objekti nalaze, o korisnoj površini objekta, te druge podatke potrebne za razrez poreza na imovinu najkasnije do 31. ožujka godine za koju se porez razrezuje ili u roku od 15 dana kada je nastala promjena.

Članak 17.

Porez na kuće za odmor plaća se u roku od 15 dana od dana izvršnosti rješenja o utvrđivanju poreza na žiro-račun Proračuna Općine Župa dubrovačka 2390001-1860200001, s pozivom na broj 1716 – OIB obveznika poreza na kuću za odmor.

4. Porez na tvrtku ili naziv

Članak 18.

Porez na tvrtku ili naziv plaćaju pravne i fizičke osobe registrirane za obavljanje djelatnosti i koje su obveznici poreza na dobit ili poreza na dohodak, a svoju djelatnost u cijelosti ili djelomično obavljaju na području Općine Župa dubrovačka.

Članak 19.

Porez na tvrtku ili naziv plaća se u godišnjem iznosu od:

|  |  |  |
| --- | --- | --- |
| 1. | pravne osobe s područja poljoprivrede, lova, šumarstva, ribarstva, rudarstva i prerađivačke industrije | 600,00 kn, |
| 2. | pravne osobe s područja opskrbe električnom energijom plinom i vodom te s područja građevinarstva | 1.500,00 kn, |
| 3. | pravne osobe s područja trgovine na veliko i malo | 1.200,00 kn, |
| 4. | pravne osobe s područja ugostiteljstva | 1.800,00 kn, |
| 5. | pravne osobe s područja prometa, skladištenja i veza | 1.600,00 kn, |
| 6. | pravne osobe s područja financijskog posredovanja | 2.000,00 kn, |
| 7. | pravne osobe s područja posredovanja nekretninama, iznajmljivanja i poslovnih usluga | 1.800,00 kn, |
| 8. | pravne osobe s područja obrazovanja, zdravstvene zaštite i ostale društvene, socijalne i osobne uslužne djelatnosti | 700,00 kn, |
| 9. | fizičke osobe koje samostalno obavljaju djelatnost: |  |
|  | • ugostiteljstva | 1.000,00 kn, |
|  | • trgovine | 800,00 kn, |
|  | • ostale | 700,00 kn, |
|  | • poljoprivrede, lova, šumarstva i ribarstva | 260,00 kn. |

Članak 20.

Poslovne jedinice i pogoni inozemnih pravnih i fizičkih osoba i poslovne jedinice i pogoni domaćih pravnih i fizičkih osoba koje sjedište imaju izvan Općine za svaku poslovnu jedinicu plaćaju 2.000,00 kuna.

Članak 21.

Osobe iz članka 19. ove Odluke koje u svom sastavu imaju poslovne jedinice (prodavaonice, pogone, radionice, prodajna mjesta) obveznici su poreza na tvrtku za svaku poslovnu jedinicu.

Članak 22.

Obveznici iz članka 19. ove odluke koje posluju manje od pola kalendarske godine plaćaju porez na tvrtku u iznosu od 50% propisanog poreza iz članka 20. ove odluke.

Za djelomično oslobađanje od plaćanja poreza, u smislu stavka 1. ovog članka, porezni obveznik dužan je Općini Župa dubrovačka, Odsjeku za financije i proračun dostaviti potrebnu dokumentaciju do 1. svibnja godine za koju se utvrđuje porez.

Ako se tvrtka upiše u registar tijekom godine, plaća se razmjerni dio poreza iz članka 19. i 20. ove odluke.

Članak 23.

Porez na tvrtku ili naziv ne plaćaju obveznici poreza na tvrtku koji ne obavljaju djelatnost i koji su brisani iz odgovarajućeg registra ili je postupak brisanja iz registra u tijeku, te javna poduzeća koja su u vlasništvu Općine.

Smatra se da pravna ili fizička osoba ne obavlja djelatnost, u smislu stavka 1. ovog članka, kada u prethodnom poreznom razdoblju nije imala iskazanu poreznu osnovicu u godišnjoj poreznoj prijavi poreza na dobit, tj. poreza na dohodak.

Za oslobađanje od plaćanja poreza, u smislu stavka 1. ovog članka, porezni obveznik dužan je Općini Župa dubrovačka, Odsjeku za financije i proračun dostaviti potrebnu dokumentaciju do 1. svibnja godine za koju se utvrđuje porez.

Članak 24.

Obveznik poreza na tvrtku ili naziv dužan je promjenu imena tvrtke, odnosno naziva prijaviti Odsjeku za financije i proračun Jedinstvenog upravnog odjela Općine Župa dubrovačka koji vrši razrez poreza, kao i sve druge promjene koje utječu na visinu poreza u roku od 15 dana od upisa u registar odnosno nastale promjene.

Za oslobađanje od plaćanja poreza, u smislu stavka 1. ovog članka, porezni obveznik dužan je Općini Župa dubrovačka, Odsjeku za financije i proračun dostaviti potrebnu dokumentaciju do 1. svibnja godine za koju se utvrđuje porez.

Članak 24.

Obveznik poreza na tvrtku ili naziv dužan je promjenu imena tvrtke, odnosno naziva prijaviti Odsjeku za financije i proračun Jedinstvenog upravnog odjela Općine Župa dubrovačka koji vrši razrez poreza, kao i sve druge promjene koje utječu na visinu poreza u roku od 15 dana od upisa u registar odnosno nastale promjene.

Članak 25.

Porez na tvrtku ili naziv plaća se na žiro-račun Proračuna Opčine Župa dubrovačka 2390001-1860200001, s pozivom na broj 1732 – OIB obveznika, u roku od 15 dana od dana izvršnosti rješenja o razrezu poreza.

Rješenje o razrezu poreza na tvrtku, odnosno naziv donosi Odsjek za financije i proračun Jedinstvenog upravnog odjela Općine Župa dubrovačka.

III. ZAVRŠNE ODREDBE

Članak 26.

Porez koji se prema odredbama ove odluke plaća u godišnjem iznosu razrezuje se za cijelu godinu u iznosu propisanom ovom odlukom.

Članak 27.

Poslove u svezi s utvrđivanjem i naplatom općinskih poreza, osim prireza porezu na dohodak, obavlja Odsjek za financije i proračun Jedinstvenog upravnog odjela Općine Župa dubrovačka.

Članak 28.

Poslove u svezi s utvrđivanjem i naplatom prireza porezu na dohodak obavlja Porezna uprava.

Članak 29.

Stupanjem na snagu ove odluke na području Općine Župa dubrovačka prestaje vrijediti Odluka o općinskim porezima Općine Župa dubrovačka (»Službeni glasnik Općine Župa dubrovačka«, br. 6/01, 1/04 i 8/04).

Članak 30.

Ova odluka stupa na snagu osmog dana od dana objave u »Službenom glasniku Općine Župa dubrovačka«, osim odredbi o prirezu na dohodak koje stupaju na snagu osmog dana od dana objave u »Narodnim novinama«, a primjenjuje se od 1. siječnja 2012. godine.

Klasa: 410-01/11-01/06

Urbroj: 2117/08-02-11-2

Srebreno, 20. prosinca 2011.

Predsjednik
Općinskog vijeća
Ivo Miletić, dipl. ing., v. r.

Odluka, NN 14/2012-391